Rīgā, 19.09.2023. Plašsaziņas līdzekļiem

**Apstiprina jaunajiem elektrovilcieniem piešķirtā finansējuma pārdali pa gadiem**

**Šodien, 19. septembrī, valdība apstiprināja Satiksmes ministrijas (SM) rosinātās izmaiņas normatīvajā regulējumā, nodrošinot iepriekš piešķirtā valsts finansējuma pārdali pa gadiem atbilstoši jauno elektrovilcienu faktiskajām piegādēm. Veicot finansējuma pārdali, valsts budžeta ilgtermiņa saistības nemainās, bet mainīsies ilgtermiņa saistību apjoma sadalījums pa gadiem.**

Atbilstoši normatīvajam regulējumam laika posmā no 2019. līdz 2025. gadam 32 jaunu elektrovilcienu iegādei Pasažieru vilciens (PV) ir piešķirts finansējums 257 821 003 eiro. Līgums par jaunu elektrovilcienu piegādi "Pasažieru vilciens" (PV) un "Škoda Vagonka" paredzēja, ka līdz šī gada beigām tiks pieņemti ekspluatācijā visi 32 jaunie elektrovilcieni, no kuriem 23 vilcieni tiek līdzfinansēti no ES fondu 2014.-2020. gada plānošanas perioda finansējuma.

Saskaņā ar "Škoda Vagonka" skaidrojumu elektrovilcienu piegādes kavējas, jo tās ietekmē dažādi faktori, pamatā karš Ukrainā un Covid-19 pandēmijas laiks, kas ir mainījuši iepriekš plānotās piegādes ķēdes. Krievijas iebrukuma Ukrainā dēļ vilcieni no Čehijas ir jāved caur Poliju pa autoceļiem un jāmontē uz vietas Rīgā. Savukārt sākotnējais plāns bija to piegāde jau samontētā veidā caur Ukrainu un Baltkrieviju pa dzelzceļu. Pašreiz paralēli elektrovilcienu ražošanai notiek to sertifikācija, kas nepieciešama, lai tos pieņemtu ekspluatācijā.

Atbilstoši "Škoda Vagonka" ierosinātajiem Līguma grozījumiem 23 jauno elektrovilcienu piegāde tiek paredzēta līdz 2023. gada beigām, savukārt deviņi elektrovilcieni tiks piegādāti līdz 2024. gada vidum. Ņemot vērā faktisko elektrovilcienu piegādi, tiek precizēts piešķirtā finansējuma sadalījums pa periodiem, daļu no 2022. un 2023. gadā plānotā finansējuma pārvirzot uz 2024. gadu.

Komunikācijas nodaļa

Tel. 67028003

E-pasts: komunikacijas@sam.gov.lv